
 
   [image: cover]

UTILGJENGELIG UNGKAR

Oversatt av Jeanita Edholm

Miniserie: Hemmelighetenes bok


Modige møter, luksusliv og sprudlende kjemi. Kjærligheten vinner alltid. Dette er del to i miniserien Hemmelighetenes bok.

Kjære leser

Hurra! Det er endelig på tide å slippe bok to i trilogien Hemmelighetenes bok. Denne sexy serien handler om barndomsvenninnene Chloe, Taylor og Alexandra, og en anonym konto på sosiale medier som avslører hemmelighetene og skandalene til familier med gamle penger. Som deres egne. Det er ganske dristig …

Ungkaren heter Roman Scott og er en mystisk og tilbakeholden hotelleier. Roman er også enkemann og har valgt å holde seg unna kvinner, men når svigerinnen hans organiserer en ungkarsauksjon til inntekt for en veldedig organisasjon, må han motvillig si ja. Heltinnen vår, Taylor, har flere mislykkede karriereforsøk bak seg, og den nyeste idéen hennes er å gjøre familiens sommerhus i Connecticut om til et botiquehotell. Men hun trenger råd fra en fantastisk innovatør som Roman. Så hun byr en stor sum, og vinner ham. Når de drar til Connecticut møter vi på lidenskap og spenning mens de prøver å avsløre Little Black Book.

Jeg håper du koser deg like mye med å lese boken som jeg har gjort med å skrive den!

Karen

«Det kommer ikke på tale. Den er for sexy.» Taylor Klein ristet på hodet og avfeide kjolen som venninnen Alexandra Gold holdt opp. De tre bestevennene, inkludert Chloe Burnett, lette gjennom det elegante innholdet i Taylors klesskap på Manhattan for å finne en kjole Taylor kunne bruke på kveldens auksjon.

«Hvorfor vil du ikke være sexy?» spurte Chloe og skjøv det røde håret bort fra ansiktet. Et sikkert tegn på at hun var oppgitt.

«Fordi jeg vil være profesjonell», svarte Taylor og kikket gjennom kjolene. Nei … Nei … Nei … Ingen av dem var rett. Hun følte i hvert fall ikke at hun kunne bruke noen av dem. Ja, det var hennes kjoler, men selvtilliten hadde skrumpet til en brøkdel av det den en gang hadde vært. Det var mye som stod på spill med denne auksjonen, og hun var nødt til å se perfekt ut.

«Du er i ferd med å betale penger for å gå på date med en kjekk milliardær. Jeg tror kanskje skipet med de profesjonelle allerede har seilt fra deg.»

Den kjekke milliardæren var Roman Scott, en av de mest innovative og suksessfulle hotelleierne i verden. Han kjøpte gamle bygninger og ga dem nytt liv som moderne og kule innlosjeringssteder. «Forsøkene mine på å kontakte ham på en profesjonell måte funket ikke, så nå er jeg blitt tvunget til å gå på en auksjon der de auksjonerer ut ungkarer.» Taylor kunne nesten ikke tro at dette var hennes lodd i livet, men hun var fast bestemt på å få det til å fungere. Etter flere år med feilslåtte karrierer hadde hun kommet på en ny idé. Hun ville gjøre familiens sommerhus i Connecticut om til et botiquehotell. På den måten kunne hun bruke evnene sine: en nese for design, et utømmelig behov for å gjøre andre fornøyd og et godt øye for detaljer. Taylor hadde også tro på å forberede seg godt, og det innebar å få gode råd før hun hoppet ut på dypt vann. I hennes øyne var Roman Scott den beste til å gi slike råd. Bare ham. Ingen andre.

«Jeg kan fortsatt ikke tro at han ikke ringte deg tilbake. Jeg ville blitt så sint, og fornærmet», sa Alexandra. Alex, som de kalte henne, var en ettertraktet blomsterdekoratør, som også var bløthjertet og optimistisk. Det krevde mye av henne å uttrykke negative følelser.

«Hvor mange talemeldinger la du igjen til ham? Og sørget du for å nevne at du er en Klein? Familien din er en institusjon, spesielt i nordøst. Han kommer jo fra den delen av landet, det er ikke snakk om at han ikke vet hvem familien din er.» Reaksjonen til Chloe var som forventet. Med et PR-firma som spesialiserte seg på krisehåndtering, var hun alltid på utkikk etter nye kontakter.

Det var ingenting ved diskusjonen som hjalp Taylors selvtillit. «Jeg la igjen mer enn et dusin talemeldinger til ham, og sendte flere mailer, og til og med en faks. Ingenting funket. Han nektet å ringe meg.»

«Kanskje han er en dust», sa Chloe. «Er det ikke det han er kjent for å være?»

«Jo, i noen kretser så», svarte Taylor. Roman Scott hadde rykte på seg for å være humørsyk og unnvikende. Men Taylor visste at de vanskeligste menneskene ofte var de dyktigste. Hvis man la til Romans utseende ble det å skulle møte ham enda mer skremmende, men Taylor var nødt til å akseptere at det var svært lite ved denne situasjonen hun kunne kontrollere. «Det har ikke noe å si. Jeg vil at dette skal funke. Jeg har lyst til å finne noe jeg er god til. Jeg er nødt til å finne noe jeg er god til, og jeg tror Roman Scott kan hjelpe meg. Derfor er jeg nødt til å prøve selv om han er en dust.»

Alex strøk henne over armen. «Kan jeg være ærlig med deg?»

«Alltid.» De tre kvinnene hadde vært nære venner helt siden de møttes på Baldwell jenteskole i syvende klasse. De kunne fortelle hverandre alt. Absolutt alt. 

«Du prøver å imponere en veldig mektig og gåtefull mann. Han har sett alt som er verdt å se flere ganger, og mest sannsynlig vært med utallige kvinner. Du er nødt til å skille deg ut. Og det betyr at du må kle deg sexy.»

Taylor sukket. Hun visste at Alex og Chloe hadde rett. Problemet var bare at de ikke hadde tenkt på at menn og sexy var en katastrofal blanding for henne. Hun hadde fått hjertet sitt knust så mange ganger at nyttårsforsettet hennes var å holde seg unna menn. Det var allerede mai, og hun hadde ikke bare holdt forsettet, hun følte seg mer stabil i følelseslivet. Taylor hadde ikke lyst til å stoppe nå. I tillegg ville et møte med Roman Scott være mye enklere dersom hun visste at han ikke så på henne som en kvinne eller et seksuelt vesen. Men kanskje det var på tide å innse at de personlige målene hennes var nødt til å vike for de profesjonelle? Hun hadde så lyst til å stable hotellprosjektet på beina. Hun var avhengig av hjelp fra Mr. Scott, men for å få det måtte hun også fange oppmerksomheten hans. «Greit. Hva ville dere brukt om dere var meg?»

Det fikk Chloe på beina. Hun fant frem den svarte tettsittende kjolen som de hadde foreslått for bare noen minutter siden. «Denne, uten tvil.»

Taylor kjente det vri seg i magen da hun tenkte på forrige gang hun hadde brukt den kjolen. «Jeg ble dumpet i den kjolen. Jeg burde ha brent den.»

«Dumpet av hvem?»

«Ian.»

«Å, det stemmer. Vel, Ian var ikke smart nok til å innse hvor fantastisk du er. Jeg vedder på at du så heit ut i den.»

«Det gjorde jeg. Det endrer fortsatt ikke det faktum at han fant en annen.»

Alex tok kjolen fra Chloe og hengte den opp ved siden av døren. «Den må doneres. Med en gang.» Hun snudde seg og fant frem en annen kjole. «Hva med denne? Den er nydelig. Og den har fortsatt lappene på, så da er det forhåpentligvis ingen dårlige minner knyttet til den.» Kjolen var laget i en lys gullfarge, stroppeløs og med gulltråder vevd inn i det voluminøse skjørtet.

«Den hadde jeg glemt at jeg hadde. Jeg kjøpte den på impuls. Den var på salg og jeg syntes den var altfor fin til å bli værende i butikken.» Taylor tok på seg kjolen. «Jeg kan leve med denne.»

Chloe fant et par høyhælte gullsandaler fra skohyllen. «Disse passer perfekt til.»

Chloe og Alexandra hjalp Taylor med å kle på seg, og da hun stod foran speilet, følte hun seg selvsikker.

«Jeg har en god følelse», sa Alex. «Roman Scott kommer til å bli blåst av banen av skjønnheten din.»

«Og forretningsidéen din», la Chloe til.

«Er du sikker på at du ikke vil at en av oss skal bli med deg?» spurte Alex.

«Jeg kan ikke, Parker og jeg har planer», sa Chloe.

Taylor og Alex så på hverandre. På tross av at de var to mennesker som sverget på at de ikke trodde på kjærlighet eller forpliktelser, var Chloe og Parker uatskillelige og hodestups forelsket i hverandre. «Noe romantisk?» spurte Taylor.

«Nei», svarte Chloe. «Vi skal spise middag sammen med Jessica, Parkers etterforsker. Han har bedt henne undersøke Little Black Book. Han nekter å la det ligge, det er som om han er besatt av dem. Han sier de er ren ondskap.»

Little Black Book var en anonym konto på sosiale medier med millioner av følgere. Den spesialiserte seg på å avsløre hemmelighetene til de rike og mektige. Til å begynne med hadde det virket som om de valgte å avsløre helt tilfeldige personer, men et mønster hadde dannet seg. Et mønster som var ganske skremmende for Taylor, Alex og Chloe. Hittil hadde alle de som ble målskiver enten hatt en tilknytning til deres alma mater, Baldwell jenteskole, eller Sedgefield Preparatory, gutteskolen som lå bare noen kilometer unna Baldwell. Det var Parker og Chloes mor som var de første som oppdaget sammenhengen.

«Jeg kan ikke si meg uenig i det», sa Alex.

«Det er bare sladder. Man kan ikke la seg påvirke så mye av det, det nører bare opp under ilden», sa Taylor.

«Nei, du tar feil. Sladder kan ødelegge liv», sa Alex.

Taylor innså hvor ufølsom hun hadde vært. Alex hadde blitt hengt ut i pressen i flere uker etter at hun avlyste bryllupet sitt, et bryllup som hadde blitt kalt «årets sosietetstilstelning». «Du har rett, jeg er lei for det.»

«Jeg må dra», sa Chloe. «Parker hater når jeg kommer for sent.»

«Det går fint. Takk for at du tilbød deg å bli med meg i kveld, Alex, men dette må jeg klare på egen hånd. Jeg håper dere vet hvor høyt jeg verdsetter støtten og hjelpen deres. Jeg er glad i dere», sa hun og ga vennene en klem.

«Vi er glade i deg også», sa Chloe.

«For alltid», sa Alex idet de gikk mot døren. «Lykke til. Vi vet du kan klare det.»

«Takk, jeg skal holde dere oppdatert.»

Taylor nølte ikke da hun ankom hotellet. Hun tok heisen opp til andre etasje, hentet nummerskiltet sitt og satte seg på første rad. Rommet summet av aktivitet og ble gradvis fylt opp med rike og mektige mennesker. De fleste var kvinner.

Taylor var hyperfokusert da auksjonarius, Fiona Scott, kom ut på scenen. Taylor hadde gjort forarbeidet sitt og funnet ut at Fiona var svigerinnen til Roman. Hun var gift med storebroren hans Derrick, og basert på den store kulen på magen til Fiona, ventet de barn ganske snart. «Jeg er så glad for at dere vil støtte organisasjonen min, damer. Vi samler inn penger til behandling av flere sjeldne sykdommer», sa Fiona. «Jeg lover at dere ikke kommer til å bli skuffet når dere ser hva vi har å tilby i kveld. Før vi begynner budrunden har jeg lyst til å gi dere en smakebit på hva dere har i vente. Kan dere vennligst komme ut på scenen, mine herrer?»

Fløyelsgardinene åpnet seg, og en etter en kom kjekke menn i smoking ut på scenen. Publikum reiste seg og klappet, først høflig og så mer entusiastisk da lysglimtene fra kameraene truet med å blende dem. Flere av ungkarene svarte med flørtende smil eller et vennlig vink, og noen blunket til og med flørtende. Taylor visste hvem alle sammen var. Det var både skuespillere, menn fra Wall Street og eiendomsmoguler. I tillegg var det noen mannlige modeller, noen som ikke overrasket Taylor i det hele tatt. Åpningsbudet var tross alt på tjuefem tusen dollar. Fiona Scott hadde planer om å samle inn masse penger.

Taylor kjente pulsen øke da hun så Roman. Han var rakere i ryggen enn de andre der han gikk over scenen. Han var mye høyere enn hun hadde sett for seg, enda hun visste at han var en meter og nitti centimeter høy. På et eller annet vis var han også mye kjekkere i virkeligheten, som om intet kamera kunne fange magien i den firskårne kjeven, den rette nesen og de hevede øyenbrynene. Det mørke håret hadde sexy anstrøk av grått, og de dypblå øynene var tydelige selv på avstand. Roman var en deilig blanding av maskulinitet og mystikk, en blanding Taylor håpet var nøkkelen til fremtiden hennes.

Taylor satte seg ned igjen og la merke til hvor anstrengt hun pustet. Det var en del av henne som nesten ikke kunne vente på å vinne auksjonen og få Roman Scott på tomannshånd, mens en annen del var vettskremt.

Roman Scott var mye mer fristende i levende live enn hun hadde sett for seg.

*

Ydmykelse var ikke dekkende nok for det Roman Scott følte da han gikk av scenen og bort til broren Derrick. «Kan du minne meg på at jeg aldri skal gjøre kona di en tjeneste igjen?» Roman dro i tversoversløyfen som truet med å kvele ham. Han hadde brukt smoking på slike tilstelninger tidligere, men akkurat i kveld følte han det som om han ble kvalt.

«Ta deg sammen. Det er for en god sak», sa Derrick og tok en slurk whisky.

«Gi meg den», sa Roman og tok glasset fra broren før han tømte det i en stor slurk. «Finnes det mer av dette noe sted? Jeg trenger en til.»

Derrick la en arm over skulderen hans. «Det kommer til å gå bra. Det er nesten slutt allerede. Bare en tur til på scenen, noen kvinner byr på deg, du sier hei, småprater litt og avtaler en middagsdate. Det finnes verre ting her i livet.»

Roman pustet sakte inn gjennom nesen. Han visste at broren hadde rett, men det hjalp ikke. «Jeg liker ikke å være midtpunktet, det vet du. Det er så mange pressefolk der ute. Bare tanken gjør meg kvalm.»

Derrick sukket og klappet ham på brystet. «Jeg vet det, og jeg skjønner det, men det er en haug med sosietetsfolk der ute, og mange skuespillere og modeller. Fotografene kommer til å fokusere på dem. Jeg tviler på at du kommer til å få noe særlig oppmerksomhet.»

Romans historie med pressen var lang og ikke særlig hyggelig. Han hadde innsett at den eneste måten han kunne holde seg unna dem på, var ved å holde seg i skyggene og skjule privatlivet sitt. Det var bare på grunn av kjærligheten til broren og svigerinnen at han hadde sagt ja til auksjonen i utgangspunktet. «Jeg håper du har rett i det.»

«Jeg skal gå ut og sette meg, lykke til.» Derrick klemte ham raskt.

Derrick og Roman var bestevenner. Det var Derrick som hadde fått Roman gjennom den verste perioden av livet hans, da han var i tjueårene og hele livet falt i grus. Han hadde mistet den eneste kvinnen han noensinne hadde elsket i en tragisk bilulykke, og i ettertid fant han ut at hun hadde vært utro. For å gjøre det hele enda verre hadde en journalist funnet ut av det, og gjort sitt beste for å gjøre Derricks liv til et levende mareritt.

«Det er din tur, Mr. Scott.»

«Flott.» La oss få det overstått. «Er det noe jeg trenger å vite?»

«Smil og se pen ut?»

Roman lo lavt. «Jeg skal gjøre mitt beste.» Da navnet hans ble ropt opp, gikk han med lange steg ut på scenen. Nærværet til svigerinnen roet nervene hans.

«Nå, mine damer, i den neste budrunden har vi en veldig spesiell mann. Den veldig kjekke, utrolig suksessfulle og evig single svogeren min, Roman Scott.»

Roman smilte og vinket mens han ba stille om at det hele skulle være raskt over.

«Akkurat som med de andre mennene starter budrunden på tjuefem tusen dollar.»

En blond kvinne på første rad holdt opp nummerskiltet. «Tjuefem», sa hun.

«Tjueseks», sa en brunette lenger bak i salen.

Blondinen la det ene beinet over det andre og hevet nummerskiltet igjen. Splitten i kjolen viste forlokkende bar hud. «Tretti.»

For første gang den kvelden nøt Roman oppmerksomheten. Kvinnen på første rad, med honningblondt hår og gullkjole, var slående vakker. Og hun hadde en utstråling som sa at hun ikke lot seg pille på nesen. Det likte han. Veldig godt.

«Trettifem», sa den andre kvinnen.

«Femti», svarte blondinen umiddelbart.

Det ble stille i salen. «Det ser ut til at det er en budkrig her, Roman», sa Fiona.

«Femtifem», sa en tredje kvinne fra dypet av salen.

Etterfulgt av en fjerde kvinne. «Seksti.»

Roman var sjokkert. Det var virkelig en budkrig. Fiona hadde sagt at det skjedde innimellom, når budgiverne var så opptatt av å slå hverandre at de drev prisen i taket. Han hadde ikke tenkt over det den gangen, for han hadde vært sikker på at det ikke kom til å gjelde ham uansett.

Kvinne nummer to ble med i auksjonen igjen med et bud på syttifem. Det ble stille i salen igjen.

«Budet er på syttifem tusen dollar, som er på delt førsteplass med det høyeste budet vi noensinne har mottatt. Har jeg noen flere bud?» spurte Fiona og så utover salen. «Ok. Syttifem tusen dollar. Første gang … Andre gang …»

«To hundre», ropte blondinen.

Publikum gispet.

«Oi, wow», sa Fiona.

Roman kjente hjertet sprette opp i halsen. Kvinnen i gullkjolen var tydeligvis fast bestemt på å vinne en date med ham. Verre ting hadde skjedd, men han la merke til at fotografene våknet til liv på sidelinjen. Med et bud som var over dobbelt så høyt som rekorden, hadde han kanskje en dårlig avslutning i vente.

«Det er vidunderlig», sa Fiona. «Har jeg noen andre konkurrerende bud?» Hun så utover salen igjen. «Første gang … Andre gang. Solgt for to hundre tusen dollar.» Fiona kysset Roman på kinnet og så opp på ham. «Du skal være med på denne auksjonen hvert år fra nå av.»

Roman ristet på hodet. «Neste år skriver jeg heller en sjekk.»

Fiona smilte. «Tusen takk, jeg mener det. Nå må du gå og møte vinneren din.»

Roman gikk ned trappene og bort til kvinnen. Skjønnheten hennes ble tydeligere og tydeligere for hvert steg han tok. Hvorfor ville en så vakker kvinne betale så mye penger for å gå ut med ham? Dessverre rakk han ikke å tenke på de mulige grunnene, for fotografene svermet rundt dem. «Kom igjen», sa han og tok henne i hånden før han dro henne med seg mot utkanten av salen.

«Hvor skal vi?» Hun gjorde en formidabel innsats for å holde følge med ham, men hun hørtes også irritert ut.

Roman hadde ikke tid til å svare. Han var nødt til å komme seg unna pressen. Alt i kroppen hans skrek at han måtte flykte. «Vi må komme oss unna gribbene. Er det greit?»

«Hvis du bare stopper opp for noen få bilder, kommer de til å forsvinne», sa hun og stanset så brått at hun nesten rev armen hans ut av ledd.

Roman så dem nærme seg og kjente den velkjente panikken stige i kroppen. «Nei. Vi må gå nå.» Han ventet ikke på at hun skulle si imot ham, bare hastet ut av døren så hun måtte løpe etter.

«Kan du senke farten?» ropte hun mens han presset seg forbi de andre menneskene i rulletrappen.

«Vi har ikke tid til det. Vi må komme oss unna dem.» Han tok henne i hånden igjen, og sammen småløp de gjennom lobbyen, ut inngangsdøren og så nedover fortauet.

«Det er bare tabloidavisene. Jeg er vant til dem nå, de er alltid etter meg og vennene mine», sa hun andpustent.

Roman skyndte seg rundt hjørnet mens han funderte på hvem kvinnen var. Han skulle spørre henne så fort han fikk sjansen. «Ikke kom med unnskyldninger på deres vegne. Har du noe sted du er nødt til å være nå? For sjåføren min står i enden av kvartalet, og jeg tror det er best om vi bare kommer oss unna.»

«Hvorfor føler jeg at jeg ikke har noe valg? Jeg er redd for at hvis jeg gir slipp nå, så kommer jeg aldri til å se deg igjen.»

Roman innså at han var nødt til å forklare reaksjonen sin på et eller annet tidspunkt. «Jeg lover at det kommer til å være verdt tiden din.» Han tok henne i hånden og løp mot limousinen. Sjåføren hadde allerede åpnet døren, og Roman hjalp henne inn i bilen ved å legge begge hendene på rumpa hennes og dytte henne inn.

Han satte seg inn ved siden av henne.

«Er det det du mente med at det kom til å være verdt tiden min?» spurte hun.

Roman kjente rødmen bre seg i kinnene da limousinen begynte å kjøre. «Nei, jeg er lei for det. Det var et uhell.» På tross av at han var flau var han glad for at de hadde kommet seg unna pressen.

Hun ristet på hodet. «Jeg kan ikke tro at jeg nesten betalte en kvart million dollar for å løpe nedover fortauet i høye hæler og bli tatt på rumpa av deg.»

«Hvorfor kom du med et så tåpelig bud egentlig? Det er derfor fotografene bestemte seg for å følge etter oss.»

«Noen menn ville følt seg beæret.» Hun så på ham som om hun syntes han var tåpelig.

Roman pustet dypt og kjente adrenalinet dabbe av. «Jeg er lei for det. Jeg er beæret, det er jeg virkelig. Men jeg er også overrasket. Jeg vet ikke hvem du er, men jeg kan ikke se for meg at du har problemer med å møte menn eller finne dater.»

«Unnskyld meg? Du kjenner meg ikke i det hele tatt.»

«Se på deg selv.» Blikkene deres møttes og det føltes som om hun kunne se rett gjennom ham. «Du er vakker.»

Hun presset leppene sammen, men det virket ikke som om hun kjempet mot et smil. Det så mer ut som om hun prøvde å ikke skjære en grimase. «Tusen takk, men du trenger ikke å si sånt.»

«Ok …»

«Og bare så det er sagt: Det å være vakker eller pen, eller bare søt, betyr ikke nødvendigvis at man har et godt kjærlighetsliv.»

Roman følte at det var noe mer ved historien enn som så, men siden de nettopp hadde møttes bestemte han seg for ikke å grave. «Skjønner.»

«Hør her. Jeg betalte ganske mye for å få litt tid med deg, og jeg har planer om å få verdi for pengene mine.»

«Hva betyr det egentlig?»

Hun snudde seg mot ham og rakte ut hånden. «Jeg heter Taylor Klein og jeg har brukt de siste ukene på å prøve å få tak i deg.»

«Få tak i meg?»

«Jeg trenger hjernen din, og kreativiteten din.»

«Så du har ikke lyst til å gå ut på middag med meg?»

Hun lente seg tilbake i setet. «Ikke egentlig. I hvert fall ikke hvis du ser for deg vin og stearinlys.»

Roman kunne ikke vært mer forvirret, eller fascinert, om han hadde prøvd. Denne utsøkte kvinnen ville ikke ha romantikk? Hun ville bare ha hjernen hans? «Ok, fortell meg mer.»

«Hjem, Mr. Scott?» spurte sjåføren.

«Ja», svarte han og virket distrahert da han løsnet tversoversløyfen. Så åpnet han de tre øverste knappene i skjorten.

Taylor gjorde et poeng av å se ut av vinduet. Menn var akilleshælen hennes og Roman var en sexy mann som hun trengte hjelp fra. Hold øynene på premien, ikke mannen. 

«Jeg håper det er greit for deg», sa han til Taylor. «Vi kan ta en drink og snakke om nøyaktig hva det er du trenger hjernen og kreativiteten min til.»

«Det går fint, så lenge du forstår at det handler om forretninger og ikke noe annet.»

«Jeg har aldri vært med på en ungkarsauksjon før, men jeg trodde at kvinnene kom med bud sånn at de faktisk kunne gå på date med en mann.»

Taylor hadde lett frem informasjon om Roman, men hun hadde funnet svært få personlige detaljer. Det var som om mannen var et spøkelse. «Jeg har aldri vært med på en slik auksjon heller, så jeg kjenner heller ikke så godt til reglene.»

«De er litt absurde, synes du ikke?»

«Jeg har ikke planer om å delta på en til med det første i hvert fall. Det føltes rart, og jeg kan tenke meg at det var ukomfortabelt å være på scenen.»

«Det var det. Jeg liker ikke å være i rampelyset, jeg vil heller holde meg i bakgrunnen og få jobben gjort.»

«Det er interessant», sa Taylor og strøk håret bak ørene mens hun lente seg tilbake i setet.

«Hvorfor det?»

Det var en del av henne som ikke hadde lyst til å fortelle hva hun tenkte. Hun hadde lyst til å være på godfot med Roman, men hun opplevde at personligheten hans var på kant med det hun visste om rike, mektige menn. Det var fascinerende. Hun snudde seg mot ham, noe som betød at knærne hennes bare var noen centimeter unna de lange beina hans. «Jeg synes det er interessant at eieren av sytten verdenskjente hoteller ikke har lyst til å være i rampelyset. Suksessfulle mennesker, og spesielt menn, virker som om de elsker det.»

«Ikke jeg.» Han kremtet og så granskende på henne. «Er det det du vil ha fra meg? En jobb? Noe som har med hotellene mine å gjøre?»

«Jeg vil ikke ha en jobb. Jeg er ferdig med å ha en sjef og vil bestemme over min egen skjebne.» Taylor håpet at hun ikke fremstod som naiv, men det var sant. «Det er derfor jeg har lyst til å gjøre sommerhuset til familien min i Connecticut om til et botiquehotell. Men jeg har ingen tro på å gjøre ting halvveis, og det er der du kommer inn i bildet. Jeg trenger dine råd om hva jeg burde gjøre med eiendommen, og noen idéer om hvordan jeg kan forbedre den. Jeg hadde også satt pris på noen tips om markedsføring.»

«Nå er det min tur til å si interessant.»

«Hvorfor det?»

«Ingen har bedt meg om sånne råd før.»

«Hvordan er det mulig?»

«Jeg vet ikke.»

«Kanskje de ikke setter nok pris på ekspertisen din.»

«Du trenger ikke smigre meg, du har betalt mer enn nok for denne samtalen.»

«Det er ikke smiger, det er sannheten.»

Før Taylor rakk å si noe mer, la hun merke til at sjåføren sakket farten. De var i det mest eksklusive området av Manhattan, det som kaltes Milliardærrekken.

«Søren», mumlet Roman idet han kikket ut av vinduet. «De er her.»

«Hvem er her?» spurte Taylor.

«Pressen. Jeg er redd det hårreisende budet ditt har gjort dem interessert.»

Taylor var ikke en som lot seg pille på nesen, og selv om Romans tone minnet om farens strenge stemme, kom hun ikke til å godta ord som hårreisende. «Hvis du hadde tatt deg bryet med å ringe tilbake, ville du ikke ha vært i denne situasjonen. Hvis du ikke hadde ignorert alle talemeldingene mine, hadde jeg kanskje ikke måttet bruke en stor del av pengene jeg hadde planer om å bruke på hotellet, bare for å få snakke med deg.»

Sjåføren senket skilleveggen mellom dem. «Sir? Jeg har sjekket med de sikkerhetsansvarlige og de sier at parkeringsgarasjen er trygg. Jeg foreslår at vi kjører dit nå mens kysten er klar.»

«Ja, gjør det.» Roman lente seg tilbake i setet og virket både stresset og irritert. «Hvorfor skulle jeg ha ringt tilbake til en kvinne jeg ikke kjenner? Jeg er en veldig opptatt mann.»

«Jeg trodde at Klein-navnet ville være nok til at du ringte tilbake. Investeringsfirmaet til faren min har hatt flere bedriftssamlinger på eiendommene dine. De har brukt tusenvis av dollar på deg. Minst. Kanskje mer.»

Roman snudde seg og la en hånd på armen hennes. «Vent litt. Er du datteren til Walter Klein?»

Ordene stakk. Taylor hadde lyst til å være kjent som noe annet enn bare datteren til noen. Hun hadde lyst til å være kjent for sine egne prestasjoner. Men de tankene var for vanskelige å sette ord på når hun nøt den fysiske kontakten så mye. «Ja. Han er faren min.»

«Hvorfor sa du ikke det da du la igjen talemeldingene?»

«For å være helt ærlig håpet jeg at du kom til å være smart nok til å finne det ut. Jeg antar at du ikke var nysgjerrig nok til det.»

Han sendte henne et misfornøyd blikk. «Jeg er nysgjerrig. Alt jeg har bygd opp, er på grunn av at jeg alltid har ønsket å vite mer. Lære mer. Det er assistenten min som ikke er det. Hun tar imot samtaler og forespørsler fra hundrevis av mennesker hver eneste dag. Hvis hun ikke vet hvem du er og du ikke gir henne en referanse, går hun videre til den neste på listen.»

«Så det du sier er at meldingene aldri nådde deg?»

«Nei, det gjorde de ikke.»

Frustrasjonen over at hun hadde antatt noe som viste seg å være helt feil, truet med å fortære henne levende. Men hun hadde gjort mange feil før, dette var bare enda en i rekken. «Jeg føler meg ikke veldig smart akkurat nå.»

«Mr. Scott?» sa sjåføren.

Roman kikket ut av vinduet. «Det ser greit ut for meg.»

«Det samme synes jeg. Jeg skal åpne døren for deg.»

Roman steg ut og strakte hånden ut mot henne. «Kom igjen.»

Taylor snublet ut av bilen. Hvis det var sånn det var å reise sammen med Roman Scott, trodde hun kanskje at hun kom til å takke nei neste gang.

«Har du noe imot om jeg spør om hvorfor du driver med alt dette hemmelighetskremmeriet?» spurte hun da de stod i heisen. Hun forstod det virkelig ikke. «Er du i noen form for trøbbel som jeg ikke vet om? Er det en stor skandale som er i ferd med å komme frem i lyset?»

«Jeg har brukt flere år på å holde privatlivet mitt unna pressen, og jeg har ikke tenkt å la dem dokumentere det nå.» Den strenge stemmen var tilbake, og Taylor antok at hun bare måtte venne seg til den. Hun var også fast bestemt på aldri å stille det spørsmålet igjen.

Heisen stanset og dørene åpnet seg. «Er vi fremme?»

«Det er vi.»

Taylor hadde vært i mange penthouseleiligheter før, men denne var noe for seg selv. De hadde kommet inn i en rund gang med hvitt marmorgulv og flere døråpninger. En til venstre, en til høyre og en rett frem som viste en stue langt i det fjerne, med det som så ut som panoramautsikt over byen. Det var magisk. Og sexy. «Hvilken etasje er vi i?»

«Åttifjerde.» Roman tok av seg smokingjakken og tversoversløyfen.

«Å fy.» Taylor holdt seg automatisk fast i den nærmeste veggen.

Roman snudde seg mot henne. De mørke øynene var enda mørkere i den dunkle belysningen. «Går det bra med deg?»

Hun tok til seg hånden, følte seg dum. «Jeg beklager. Jeg har høydeskrekk. Det virket ikke som om vi var i heisen så lenge, og jeg får ofte propp i ørene når jeg kommer så høyt som dette.»

«Det er en høyhastighetsheis, og trykket er tilpasset for å gjøre det mer komfortabelt.»

«Å, så bra.»

«En drink?» spurte han og gjorde tegn til at de skulle gå gjennom den midterste døråpningen.

Hun nikket, men var ikke overlykkelig over tanken på å komme nærmere utsikten over byen.

Det virket som om nølingen hennes moret Roman. «Det kommer til å gå helt fint. Ingenting kommer til å skje med deg i stua. Du kommer ikke til å falle ut av bygningen. Jeg lover.»

Taylor pustet dypt og tvang seg selv til å smile. Hun visste at frykten var irrasjonell, men det var jo det som var greia med frykt, den var ikke logisk. «Jeg trenger bare et lite øyeblikk.» Hun ble mer og mer flau for hvert minutt som gikk. Hun var i ferd med å ødelegge alt igjen. Ta deg sammen, Taylor.

Roman rakte ut hånden. «Kom igjen. Jeg lover at jeg skal følge deg inn i rommet og plassere deg så langt unna vinduene som overhodet mulig. Etter et par slurker av en cocktail kommer du til å føle deg mye bedre.»

Hun så på hånden hans og var redd for å stole på ham og ordene hans. Men dette var en del av det å gå videre i livet, så hun lot ham ta hånden hennes.

«Bedre?»

Hun nikket og tok et steg. «Ja, tusen takk.»

Så fort de nådde stua, slo Roman på noen lys og plasserte henne i en stol. «Hva vil du ha?»

«Hva har du?»

«Alt og ingenting», svarte han og smilte for første gang siden han stod på scenen. Denne gangen var smilet naturlig og varmt.

«Gin tonic?»

«Hva slags gin, og sitron eller lime?»

«Hendrickʼs, og lime, selvfølgelig. Hva slags person har sitron i gin tonic?» spurte hun og følte seg brått mer komfortabel. Hun befant seg i leiligheten til Roman Scott og var klar for å stille ham hundrevis av spørsmål, det var akkurat det hun hadde håpet på.

«Du ville blitt overrasket over hva folk har i drinkene sine.»

Taylor kunne ikke unngå å lure på om han snakket om andre kvinner. Selv om hun ikke hadde klart å finne ut noe om privatlivet hans, måtte jo en så kjekk mann som ham ha kvinner løpende etter seg hele tiden.

«Vær så god.» Fingrene deres strøk borti hverandre da han ga henne glasset og hevet sitt eget for å skåle. «For ungkarsauksjoner?»

Taylor lo lavt. «Ja. Det funket for meg. Og for organisasjonen til svigerinnen din.»

Roman satte seg i stolen overfor henne, og tok en slurk av det som så ut som whisky. «Så, Ms. Klein. Hva er det du vil vite? Hvordan så du for deg at dette skulle foregå?»

Hun rettet seg opp i ryggen. «Jeg hadde håpet at du kom til å gå med på å møte meg noen få ganger. Mens jeg jobber med prosjektet. Jeg tenkte at en middag med drinker tilsvarte omtrent tre timer, så jeg ville satt pris på å få så mye av tiden din som mulig.» Hun kremtet og forberedte seg på å be om den enda større tjenesten. «Og faktisk så håpet jeg at jeg kunne overtale deg til å bli med til Connecticut.»

*

Det var lenge siden Roman hadde hørt et så vågalt forslag. Og hvis ikke det hadde vært for at Taylor var så slående vakker og interessant, ville han kanskje ha avfeid det med en latter. «Jeg lytter.»

«Familien min har eid eiendommen siden begynnelsen av 1900-tallet. Huset som står der nå, ble bygd i 1919.»

«Takk for historietimen, men jeg skjønner ikke helt hvorfor det betyr at jeg må dra til Connecticut.» Roman hadde ikke lyst til å fortelle hvor opptatt han var, men timeplanen hans var smekkfull. Han innså at det å sitte her og snakke med Taylor var første gangen han hadde hatt en avslappet samtale med noen på lang tid. Det handlet om jobb, men det la allikevel svært lite press på ham. Han risikerte ingenting, med mindre han så bort fra at det å være rundt Taylor var en utfordring. Hun var så vakker og fascinerende, og ironisk nok virket det ikke som om hun innså det i det hele tatt.

«Eiendommen er vakker og stor, men huset er litt utdatert. Jeg hadde håpet at jeg kunne gjøre det utvendige først, legge til en moderne og eklektisk stil inne og så gå videre til å bygge individuelle bungalower eller hytter etter hvert som hotellet har fått fotfeste.»

«Og du har planer om å drive det på egen hånd? Helt alene i Connecticut? Ikke noe mer New York-liv på deg? Hvis du bor her på Manhattan da, du har fortalt forsvinnende lite om deg selv, Taylor Klein.»

«Jeg bor i New York, men jeg er klar for en forandring. Det er for mange gjenferd fra fortiden her for meg. Jeg hadde hatt godt av noe nytt, og eiendommen er virkelig nydelig. Rolig og fredelig. Jeg vet ikke med deg, men byen kan bli for mye for meg til tider.»

«Jeg skjønner hva du mener.» Om bare hun visste hvor enig han var. Det var derfor han levde så høyt over byen. Å være nærmere skyene var den eneste måten å få ro på her. «Er det greit for foreldrene dine at du gjør om feriehuset til et hotell?»

Hun nikket ivrig. «Det er det. Vi har flere feriehus, og faren min vil bare at jeg skal være lykkelig. Og suksessfull.»

Romans kjennskap til Taylors far var ikke like rosenrød, men han innbilte seg at mannen kunne være mer kjærlig mot datteren sin.

«Betyr det at du kommer og ser på det? Jeg vet du er en veldig opptatt mann, og jeg kan forestille meg at timeplanen din er smekkfull, men det ville betydd så mye for meg. Jeg har elsket hotellene dine helt siden første gangen jeg bodde på ett, og etter det har jeg besøkt dem alle sammen.»

Roman var ikke vant til å ha en beundrer. Han var ikke rockestjerne eller skuespiller, eller en som tiltrakk seg slik oppmerksomhet i det hele tatt. Men alt Taylor sa fikk ham til å tro at hun virkelig satte pris på jobben han gjorde. Vanligvis var det bankkontoen som fortalte ham at han gjorde en god jobb, men det var fint å høre hyggelige og sjenerøse ord fra en så levende og energisk kvinne. «Vær forsiktig, eller så begynner jeg å rødme.»

«Man rødmer bare hvis man vet at komplimenten stemmer.» Taylor understreket ordene sine med å heve øyenbrynene flørtende.

Det strammet til under midjen. Roman helte i seg siste rest av drinken og vurderte Taylors forslag … og henne. Hun var morsom og smart, og han kunne forestille seg at hun var vanskelig å motstå. Det siste bekymret ham, men ikke altfor mye. Det var lenge siden en kvinne hadde fanget fantasien hans på denne måten, og det fikk ham til å føle seg levende. Det var for mye av livet hans som bestod av å bygge opp imperiet sitt, men hvor mye var nok? Han kunne gå av med pensjon i morgen og leve godt. Men han kom til å være alene. «Hvor lang tid trenger du?»

«Tjuefire timer ville tilfredsstilt meg.»

Tilfredsstilt. Det var et interessant ordvalg. Han så på mens tungespissen hennes gled over underleppen. Han ville blitt svært tilfredsstilt av et kyss fra Taylor. Et langt, hett og lidenskapelig kyss. Den typen du vil skal vare i dagevis. «Hva om jeg prøver å gjøre deg mer enn tilfredsstilt? Hva ville det kreve å gjøre deg lykkelig?»

Smilet hennes lyste opp rommet. «Tre dager?»

Roman svelget tungt. Assistenten hans kom til å drepe ham når han ga beskjed om at hele timeplanen måtte endres. Men han hadde ikke tatt fri på flere år. Og det var fredag, som egentlig bare betød at mandagens møter måtte flyttes på. Det var en liten pris å betale for å kunne hjelpe noen som var så entusiastisk som Taylor. «Trenger vi å gi beskjed på forhånd om at vi kommer?»

«Nei. Vi har en ansatt som er klar til enhver tid. Han er ny, men hele familien liker ham.»

«Så bra.»

«Så du blir med?»

«Det gjør jeg. Så lenge vi kan dra i kveld.»

Taylor så på ham med øyne som var vidåpne av sjokk. «Nå?»

Roman reiste seg. «Ja, Taylor. Timeplanen min er helt full. Det er nå eller aldri.»

Akkurat da pep det i Taylors telefon. Så enda en gang.

«Bare sjekk den, men du har bare noen minutter på å gi meg et svar. Hvis ikke går jeg og legger meg.»

Taylor gravde telefonen ut av vesken. «Å nei.» Hun så opp på ham.

«Hva er det? Har noen dødd?» Tankene hans gikk i alle retninger.

Taylor ristet på hodet. «Jeg er redd for å fortelle deg det.»

«Nå må du fortelle meg det.» Han gikk bort til henne og kikket ned på henne mens han prøvde å ikke la seg distrahere av brystene hennes, den glødende huden og måten gullkjolen fremhevet utringningen hennes på.

«Det er tabloidavisene. De har skrevet om oss. Det er et bilde av oss som løper nedover fortauet etter auksjonen.»

Roman holdt ut hånden, og hun ga ham telefonen sin. Han tok seg ikke bryet med å lese hele artikkelen, bare kikket på bildet og overskriften. Sosietetskvinne betaler i dyre dommer for milliardær. Tankene hans gikk umiddelbart til det neste som kom til å skje. Pressen kom til å jage ham de neste førtiåtte timene, med mindre noe annet dukket opp. Som for eksempel at noen bestemte seg for å ta et dypdykk i fortiden hans, da kom det til å bli verre. Den eneste trøsten han hadde akkurat nå, var at han kunne snike seg unna dem. Han hadde midler til det, og takket være Taylor hadde han også et sted å reise som ingen ville forvente av ham.

Han ga tilbake telefonen. «Det overrasker meg ikke.»

«Jeg er så lei for det. Jeg vet ikke hva jeg skal si.» Hun reiste seg fra stolen, og når han stod så nærme henne, var det eneste han ville, å omfavne henne og kysse henne. Han kunne gjemme seg i leiligheten, men det kom ikke til å gi Taylor det hun ønsket. Og noe dypt inni ham sa at det ikke var det han ville heller.

«Ikke si unnskyld, det er ikke din feil. De tar hver minste lille ting og blåser det ut av proporsjoner. Det er det de gjør.»

«Så hva gjør vi nå? Har du fortsatt lyst til å dra til Connecticut?»

«Jeg tror faktisk at det er det lureste vi kan gjøre akkurat nå. Så ja.»

«Kan sjåføren din kjøre oss? Kan han stoppe ved leiligheten min så jeg får pakket?»

Roman tok Taylors drink fra bordet og ga den til henne. «Her. Drikk opp.»

Hun svelget den ned. «Så?»

«Nei, sjåføren min kjører oss ikke. Og nei, vi kan ikke stoppe innom leiligheten din.»

Han tok telefonen ut av lommen, skrev en rask melding og fikk, som forventet, umiddelbart et bekreftende svar tilbake. Det var det han betalte for.

«Jeg skjønner ikke.»

«Vi reiser med helikopter. De er på taket av bygningen om femten minutter.»

«Å. Nei. Nei. Det tror jeg ikke at jeg klarer.» Taylors stemme var høy og panikkslagen.

Roman hadde ikke tenkt på høydeskrekken hennes. «Ikke vær redd. Piloten min er erfaren. Du kommer til å være helt trygg.»

«Hva med tingene mine? Jeg kan ikke ha på dette i tre dager.»

«Jeg skjønner ikke hvorfor du ikke kan det. Jeg ville elsket å se deg i det antrekket i tre dager.» Og jeg ville ikke hatt noe imot å se deg uten det heller. 

«Dette er litt mer spontant enn jeg planla. Jeg har noen klær der, men ikke mye. Noe av det har jeg ikke brukt på årevis.»

«Det kommer til å bli som en reise tilbake i tid.»

«Det var ikke sånn som dette jeg så for meg at kvelden kom til å bli.» Hun gjennomboret ham med blikket.

«Ikke jeg heller, Taylor. Ikke jeg heller.»

